Tankskibsrederiet Maersk Tankers, der er et af verdens største inden for transport af olie og gas, er blevet solgt for over 1,17 milliarder dollars - mere end syv milliarder kroner.

Det oplyser A.P Møller - Mærsk i en fondsbørsmeddelelse onsdag morgen.

Køberen af tankskibsrederiet er ingen ringere end Mærsk-familien selv. Det er nemlig investeringsselskabet APMH Invest, der ejes af A.P Møller Holding, Mærsk-familiens holdingsselskab, der har måtte betale de næsten syv milliarder kroner for at købe selskabet.

Læs også : Mærsk sælger sin olie- og gasforretning til fransk selskab

A.P. Møller Holding ejer 41,5 procent af aktierne og 51,2 procent af stemmerne i A.P. Møller-Mærsk og 100 procent af APMH Invest, skriver Ritzau.

Maersk Tankers Maersk Tankers har været en del af A.P Møller-Mærsk gruppen siden 1928.

Maersk Tankers ejer og driver blandt andet 158 tankskibe

Selskabet har 3.100 ansatte.

Selskabet omsatte i første halvår 2017 for 206 millioner dollar svarende til 1,3 milliarder kroner.

Divisionen gav et underskud på voldsomme 483 millioner dollar - tre milliarder kroner -, da man måtte nedskrive værdien af sine skibe betydeligt. Kilde: Ritzau, Maersk Tankers

Det er Mærsk Mc-Kinney Møllers barnebarn Robert Uggla, der er administrerende direktør i holdingselskabet, mens Ane Mærsk Mc-Kinney Uggla, der er datter til Mærsk Mc-Kinney Møller, er bestyrelsesformand.

- Med dette køb sigter A.P. Møller Holding mod at forblive en engageret ejer og bidragsyder til Maersk Tankers fremtidige udvikling, siger Robert Uggla i en pressemeddelelse.

Et vigtigt skridt i Mærsks strategi

I en pressemeddelelse skriver administrerende direktør i A.P. Møller-Mærsk, Søren Skou:

I beslutningen om fremtidens ejerskab af Maersk Tankers, har vi taget endnu et vigtigt skridt i vores strategi om at frigøre ressourcer og fokusere den fremtidige vækst i A.P. Møller-Maersk på containerskibsfart, havne og logistik.

Søren Skou har tidligere selv været administrerende direktør i Maersk Tankers i mere end 10 år.

Maersk Tankers oplyser i fondsbørsmeddelelsen, at rederiet fortsat vil hedde "Maersk Tankers" og vil fortsætte med at bruge A.P. Møller-Mærsks syvtakkede stjernelogo.

Købspris kan blive højere

Maersk Tankers oplyser i fondsbørsmeddelelsen at handlen forventes gennemført i begyndelsen af oktober.

Købsprisen kan blive justeret, hvis tankskibsmarkederne forbedres, eller hvis APMH Invest sælger skibe videre for en højere sum, end skibene er blevet købt til.

Læs også : Mærsk skærer 139 oliearbejdspladser væk i Danmark

Fortjenesten af salget vil A.P. Møller-Mærsk bruge på at nedbringe gæld. Selskabet oplyser, at salget ikke har nogen betydning for A.P. Møller Mærsks forventninger til 2017.